O‘zbekistonning qishloq joylarida aholi turmushini yaxshilashda YuNESKO va Yevroittifoq yordam beradi

O‘zbekiston hukumatining YuNESKO va Yevroittifoq bilan hamkorlikdagi yangi “O‘zbekistonning qishloq hududlarida ishga joylashish ko‘nikmalarini rivojlantirish” dasturining yo‘lga qo‘yilishiga bag‘ishlangan onlayn yig‘ilish bo‘lib o‘tdi, deya xabar beradi Turizm qo‘mitasi.

Qayd etilishicha, tadbirda bosh vazir o‘rinbosari, O‘zbekistonning YuNESKO masalalari bo‘yicha Milliy komissiyasi raisi Aziz Abduhakimov, YuNESKO’ning ta’lim masalalari bo‘yicha bosh direktor o‘rinbosari Stefaniya Jannini, Yevropa ittifoqining O‘zbekistondagi elchisi Eduards Stiprays, shuningdek, vazirliklar, idoralar va xalqaro tashkilotlar vakillari ishtirok etdi.
Ma’lum qilinishicha, yangi loyihaning maqsadi qishloq xo‘jaligi hamda irrigatsiya sohalarida texnik va professional ta’limni takomillashtirish, respublikaning qishloq joylarida ishga joylashish ko‘nikmasini rivojlantirishga ko‘maklashishdan iboratdir.

Kollejlarda ta’lim berish va tayyorlash jarayonlarini modernizatsiyalash, kollejlarni boshqarish, qishloq xo‘jaligida ko‘nikmalarni rivojlantirishning yangi usullarini tatbiq etish, qishloq joylarda ta’limning raqamli va onlayn-oflayn usullarini joriy qilish, qishloq xo‘jaligini yuritishning xalqaro va milliy innovatsiyalarga asoslangan yangi usullarini tatbiq qilish yangi dasturning muhim komponenti bo‘lib qolmoqda.

Mazkur dastur qishloq hududlardagi ishchilarni yangi zarur ko‘nikmalar bilan ta’minlaydi: yuqori texnologik qishloq xo‘jaligi, takomillashgan mexanizatsiya, masofaviy zondlash, GIS/GPS uchuvchisiz uchar qurilmalaridan foydalanish, robototexnika, biotexnologiya, yirik ma’lumotlar va sun’iy intellekt tahlilini qo‘llash kabilar shular jumlasidan.
Yangi loyiha qishloq xo‘jaligida ko‘nikmalarni rivojlantirish tizimining sifati, dolzarbligi, natija va samaradorligi oshishi yo‘lida xizmat qiladi. Shu bilan birga, loyiha qishloq xo‘jaligi sektorlarida yangi tashabbus va yondashuvlarni ishlab chiqish, sinab ko‘rish va yo‘lga qo‘yishga yordam beradi.
Hukumat tomonidan YuNESKO va Yevropa Ittifoqi hamkorligida yo‘lga qo‘yilayotgan “O‘zbekistonning qishloq hududlarida ishga joylashish ko‘nikmalarini rivojlantirish” dasturining 4 yilga mo‘ljallangan loyihasi umumiy summasi 9,6 million yevroni tashkil qiladi.